เครดิตบูโรผ่อนปรนขึ้นบัญชีดำลูกหนี้น้ำท่วม
ผู้จัดการใหญ่ บริษัท ข้อมูลเครดิตแห่งชาติ เผยได้สั่งหนังสือเวียนไปยังสมาชิกสถาบันการเงิน ให้ผ่อนปรนการขึ้นบัญชีดำลูกหนี้น้ำท่วมภาคใต้
5 เม.ย. 2554

ผู้จัดการใหญ่ บริษัท ข้อมูลเครดิตแห่งชาติ เผยได้สั่งหนังสือเวียนไปยังสมาชิกสถาบันการเงิน ให้ผ่อนปรนการขึ้นบัญชีดำลูกหนี้น้ำท่วมภาคใต้ 
นายสุรพล  โอภาสเสถียร ผู้จัดการใหญ่ บริษัท ข้อมูลเครดิตแห่งชาติ หรือเครดิตบูโร เปิดเผยว่า ได้สั่งหนังสือเวียนไปยังสมาชิกสถาบันการเงิน โดยผ่อนปรนการแจ้งข้อมูลประวัติการชำระหนี้ของลูกหนี้ที่ประสบปัญหาภัยพิบัติน้ำท่วม   ในกรณีที่สถาบันการเงินเฉพาะกิจของรัฐและสถาบันการเงินเอกชน  ที่มีนโยบายให้ผ่อนผันหรือผ่อนปรนการชำระหนี้ให้แก่ลูกค้าที่ได้รับผลกระทบจากภัยธรรมชาติที่เกิดขึ้นในหลายจังหวัดทางภาคใต้ของประเทศ  สามารถที่จะรายงานและนำส่งข้อมูลการชำระหนี้ตามข้อเท็จจริงที่เกิดขึ้นตามข้อผ่อนผันหรือข้อตกลงนั้นในสถานะบัญชี “บัญชีปกติ" ได้  
ทั้งนี้ เพื่อให้การนำส่งข้อมูลของลูกค้ากลุ่มนี้เป็นไปอย่างถูกต้องตามข้อเท็จจริงที่ได้มีการผ่อนผันหรือตกลงกันระหว่างลูกค้ากับท่านสมาชิก  ดังนั้นเครดิตบูโร แนะนำสถาบันการเงินควรระมัดระวังในการรายงานและนำส่งข้อมูลของลูกค้าโดยยึดถือข้อเท็จจริงตามนโยบาย  เช่นกรณีที่ลูกค้าสามารถปฏิบัติตามข้อผ่อนผันหรือข้อตกลงได้  ท่านสมาชิกอาจรายงานและนำส่งข้อมูลการชำระหนี้ตามข้อเท็จจริงที่เกิดขึ้นตามข้อผ่อนผันหรือข้อตกลงนั้นในสถานะบัญชี "บัญชีปกติ"  เป็นต้น